Molar um málfar og miðla 2093 - esgesg.blog.is
16.1.2017 | 13:27
Molar um málfar og miðla 2093
NÝIR VENDIR …
Auglýsingar Hamborgarabúllu Tómasar eru oft frumlegar og skemmtilegar. Rétt eins og auglýsingarnar frá Kaupfélagi Borgfirðinga. Koma stundum þægilega á óvart.
Nýlega (13.01.2017) mátti heyra svohljóðandi auglýsingu í Ríkisútvarpinu frá Hamborgarabúllu Tómasar: Nýir kústar sópa best. Ekki kann Molaskrifari fyllilega að meta þetta. Er ekki hinn gamli orðskviður eða málsháttur enn í góðu gildi: Nýir vendir sópa best? Er nokkur ástæða til að breyta því? Kannski hefur textahöfundur óttast að hlustendur skildu ekki orðið vöndur. Nýir vendir sópa best - þýðir að nýliðar séu líklegri til meiri og betri verka en þeir sem fyrir voru.
BANDAFYLKIN, EÐA HVAÐ?
Í dagskrárkynningu Ríkissjónvarps í Morgunblaðinu (13.01.2017) er sagt frá verðlaunamyndinni Dóttur kolanámumannsins (1980- The Coal Miner´s Daughter). Þar segir: Loretta ólst upp í sárri fátækt í Kentucky-fylki en varð síðar heimsfræg söngkona. Kentucky er eitt af ríkjum ( e. state) Bandaríkjanna. Það er ekki fylki, - enda tölum við ekki um Bandafylki Norður Ameríku, heldur Bandaríki Norður Ameríku. - Annars hefur kvikmyndaval Ríkissjónvarps batnað mikið frá því sem var hér fyrir 2-3 árum, þegar stundum var eins og grafið hefði verið niður á botn ruslakistunnar þegar kom að því að velja kvikmyndir. Nú eru þeir reyndar orðnir fáir, sem eiga ekkert annað áhorfsval en Ríkisútvarpið.
ÓLYFJAN
Fyrirsögn af visir.is (12.01.2017):Vara nemendur HÍ við að þeim gæti verið byrlað ólyfjan. Ólyfjan er kvenkynsnafnorð. Þess vegna ætti fyrirsögnin að vera: Vara nemendur HÍ við að þeim gæti verið byrluð ólyfjan.
http://bin.arnastofnun.is/leit/?q=%C3%B3lyfjan
RÚSSAR Í STRÍÐI
Rússar eru í stríði, áróðursstríði. Það er ekki nýtt, en nú er vígvöllurinn ljósvakinn og netheimar. Rússar brjótast inn í tölvukerfi og reyna að hafa áhrif á úrslit kosninga í öðrum löndum. Reyna að skaða stjórnmálamenn, sem þeim eru ekki að skapi. Þetta reyndu þeir til dæmis í forsetakosningunum í Bandaríkjunum í nóvember á liðnu ári. Þeir hafa víðar verið að verki við sambærilega iðju. –Rússar hafa einnig verið iðnir við að dreifa lygafréttum, uppspuna og óhróðri. Það er ekki ný bóla.
Í Fréttatímanum (14.01.2017) segir, að Hannes Hólmsteinn Gissurarson prófessor við Háskóla Íslands hafi nýlega verið í viðtali ,, við skoskt útibú rússneska áróðurmiðilsins Sputnik News“. Um það fyrirtæki segir Fréttatíminn: ,,Sputnik News er í eigu rússneska ríkisins og hefur ítrekað verið bent á að fréttaflutningur miðilsins litist af áróðursstríði Pútíns við Vesturlönd. Pútín og hans menn voru fyrirferðarmiklir í Panamaskjölunum“
Prófessor dr. Hannes Hólmsteinn var samkvæmt Fréttatímanum að verja Sigmund Davíð Gunnlaugsson í þessum rússneskættaða áróðursmiðli.
Í dag (19.3.): 2
Frá upphafi: 463645